2 JUAN
Biek numiim ẽsap Juanau phã deepʉ̈itarr
Khaíu phãjĩ maimua khai atheeta phãjĩ. Achamʉ́ maimua ãbakhai biek thãrjupam ich Juanau phãtarr dʉ̈i oowai bʉgthʉ khithëem, maimua ãbpaim dʉ̈i amach numpai iyʉ̈ʉ nʉmjöta phã sim. Deeum khʉʉn jaau simjö ichdëupai ich jaauwai iin “jöoin” aajem (v. 1). Ĩs nasi pawi oowai maadëu ajappai khaugba nʉm khaígta deepʉ̈ijĩ. Pogkha negöon dën gaai oowai iglesiaag ajimjöo sim; mamʉ ĩchab oowai ʉʉi ãb Cristo gaaimua ich dʉ̈i khodkha sĩerragta deepʉ̈ijimjöojã sim. Maach athee chan mag ajap dawaa khaba sĩewai khaugba naab mamʉ, ich chi phãtarr jöoirau nem khaauga sĩejim, khai atheeta phã sĩejĩ.
Khan jawaagta phãjĩ. Mʉg cartadam bʉthʉ khitab mamʉ Juanau nem iek theegta iekha sim, mag Ẽwandam i gaai thʉwi sĩi parhoobam khĩirjug jaau wënʉrrarr gaaimua chi ʉ̈kha durrarr khʉʉn khũgur auwi amachig paa auju ẽkha wënʉrrarr khʉʉn ëugar. I iek jãgʉm khʉʉnau Cristoou jaau pʉatarr iek khabamta dich aig bëewi jaaucheewai dich di aigjã jẽerpibaju aai sim aajem. Magʉm khʉʉnag chan “Ʉ̈u pãar bëejim” wa “Ʉ̈u petat” ajujã khaba sim anaabá. Mag nʉrrjëem khʉʉnta maadëu dich aig jẽerpinaa am ajapha trataawain dich paarmuata amau mag sëukha nem jaau wënʉrrʉmjã dʉ̈i jaaunaa amau nem khaigba wau wënʉrrʉmjã dʉ̈i wau nʉmjö sim anʉm (vs. 10-11).
1
Dich khapeen daupii wënʉrraju aai nʉm
1 Mʉʉn Juanau. Mʉch chi jöoirauchata pãar ich Ẽwandamaucha ich iglesiakha autarr khʉʉn athee mʉg ẽsap phã chirʉm, ag ee thum chi ʉ̈kha durrum khʉʉnag. Mua chadcha pãar khõsi chitʉm; wajapcharan mʉch appaimua khaba, thum ar maachjö Ẽwandam iek chaarta khaphʉ nʉm khʉʉnaujã agjö pãar khõsi nʉm. 2 Mua mag pãar khõsi chitʉmʉn, Ẽwandam iek chaar mʉchdëu ʉ̈kha chirʉmta pãraujã ʉ̈kha naawaiu; mag chadam iek maachdëu ʉ̈kha nʉmʉn mʉg atag pawiajã ich mag maach thãar ee sĩerraju. 3 Ẽwandam chi Ayau maimua chi Iewaa Jesucristooujã pãar ʉ̈u wai naapim khõsinaa pãar eeg oopim khõsi chirʉm dʉ̈i ĩchab pãachdëu chadam iek ʉ̈kha nʉm gaaimua khõinaa agdaujö dich khapeenjã kha khõsita wënʉrrapim khõsi chirʉm.
4 Mʉ onee chirʉm keena, chadcha pãar ee ãaur khʉʉn ich Ẽwandamau maachig wënʉrrapi jaau simjö amachdëu chadam iek ʉ̈khatarr ipierraata wënʉrrʉm mʉch daúa ootarr aawai. 5 Ĩsjã nawe pãachig jaautarr iekpaita deeu pʉaba pãrag, agdaujö dich khapeen kha khõsi aju aai nʉm a chirʉm. Mua pãrag mag phã deepʉ̈i chirʉm chan iek iiur khabam; mʉg iekhan warr pãachdëu ũrtarr iekpaiu. 6 Chadcha chi Ẽwandam khõsi simuan irua nem jaau sim thum i ipierraata nem waaujem. Pari ʉ̈rcha irua maachig waupi jaau simʉn, ar nacha pãachig jaau nʉm aig ũrtarrjö, agdaujö dich khapeen daupiita wënʉrrapi jaau simʉu.
Sĩi chikham khũguurjem khʉʉn
7 Jãg õor pöm sĩi sëukha pãar khũguraagpai Jesús chan woun chaar khabamta jãg nʉrrajim a jaau nʉm khʉʉn khapan thʉnaawai, muan pãragan warrgarwe mag pãachdëu ʉ̈khatarr iekta khĩir eyaa api chirʉm, ʉdʉʉr pãach khũgurpimaaugau. Chi jãg wënʉrrʉm khʉʉnan sĩi chikham khũguurjem khʉʉn anaa Cristojã oomapha nʉm khʉʉnau. 8 Pãachdëu Ẽwandam iek ʉ̈khatarr gaai ubʉ wënʉrrʉm paar ʉ̈gthar paawaijã irua deeju a sim thum chadcha aum khõsi nʉm khai, khĩir khaphʉnaa õor sĩi jãg sëukha nʉrrjëem khʉʉn iek oob ʉ̈khamiet. Pãrau magba ʉdʉraata amag pãach khũgurpim chan irua mag nem deeju a simjã thumcha aubaju.
9 Ãbmua khãijã maach Pör Jesucristo iekta bigaau sĩunaa ag khãai wajapcharamta jawaag awia i iek khabamta jaau nʉrrʉmʉn, magan Ẽwandam i dʉ̈i khaba sim. Mamʉ Cristoou jaau pʉarr iek ichdëu ʉ̈khatarrta ogdʉba ʉ̈kha simʉn chadau ich Ẽwandam chi Aai dʉ̈i chi Iewaajã i dʉ̈i nʉm. 10 Ãbmua khãijã pãach di aig bëewia Cristoou jaau pʉarr iek khabamta jaaucheewai oob pãach di aig jẽerpimiet, ni sĩi irig ʉ̈u pʉ bëejim wa ʉ̈u pet khãijã amiet. 11 Chi mag nʉrrjëem khʉʉnag saludaa nʉm khʉʉnan amau mag nem khaigba jaau nʉmjã dʉ̈i amach paarmua jaau nʉmjöta nʉm, magʉm gaaimua warag õor okhoomkhĩir.
Ãbmiem salud
12 Pãrag nem jaauju pöoma wai chirʉm; pari sĩi mʉg ẽsap gaaipai chan mua jaaupʉ̈ibam. Magju khãai mʉchchata pãar aar mawia pãar dʉ̈i khĩirchata iyʉ̈ʉ am khõsi chirʉm, maach thumaa ãba wajapcha onee aag.
13 Maujã ĩchab pãarjö ich Ẽwandamaucha jʉr awia Cristo gaaimua pãar iglesia eem khʉʉn dʉ̈i khodkha durrum khʉʉnau pãrag salud deepʉ̈i nʉm.
Mʉgdam ajim pãrag jaaum ig chirarr. Ayoo keena,
Juan